ANTIDOPINGA INFORMĀCIJA SPORTA ORGANIZĀCIJAS MĀJASLAPAI

Universāls informatīvais saturs sportistiem, treneriem un sportista atbalsta personālam

GODĪGS SPORTS SĀKAS AR ZINĀŠANĀM UN PERSONĪGU ATBILDĪBU

Lai aizsargātu sporta integritāti un sportistu tiesības piedalīties tīrā sportā, pasaulē ir izveidota vienota antidopinga sistēma. Katram sportistam un sportista atbalsta personālam ir pienākums zināt un ievērot antidopinga noteikumus.

Šajā sadaļā apkopota praktiskā informācija par būtiskākajiem antidopinga jautājumiem un norādīti Latvijas Antidopinga biroja resursi, kuros pieejama aktuālā un plašāka informācija.

5 LIETAS, KAS JĀZINA KATRAM SPORTISTAM

1. Tu esi personīgi atbildīgs par to, kas nonāk Tavā organismā.
2. Pirms lieto medikamentu – pārbaudi, vai tas ir atļauts sportā.
3. Ja medicīnisku iemeslu dēļ nepieciešama aizliegta viela vai metode, noskaidro, vai nepieciešama terapeitiskās lietošanas atļauja (TLA).
4. Esi gatavs dopinga kontrolei gan sacensībās, gan ārpus sacensībām, ja uz to tiec aicināts.
5. Nezināšana neatbrīvo no atbildības – ja rodas šaubas, meklē informāciju un jautā Latvijas Antidopinga birojam.


PASAULES ANTIDOPINGA KODEKSS UN ANTIDOPINGA NOTEIKUMI

Pasaules Antidopinga kodekss nosaka vienotus antidopinga principus un noteikumus. Latvijā antidopinga sistēmas īstenošanu nodrošina Latvijas Antidopinga birojs. Sportistiem un sportista atbalsta personālam ir svarīgi iepazīties ar aktuālajiem noteikumiem, jo prasības un Aizliegto vielu un metožu saraksts tiek regulāri atjaunināti.

Plašāka informācija: https://www.antidopings.gov.lv/lv 


SPORTISTA ATBILDĪBA

Sportistam ir pienākums zināt un ievērot antidopinga noteikumus, būt pieejamam dopinga kontrolei un uzņemties personīgu atbildību par aizliegtu vielu vai metožu klātbūtni savā organismā. Sportistam jāinformē ārsts par savu sportista statusu un jānoskaidro, vai nozīmētā ārstēšana ir atļauta sportā. Sportistam ir arī pienākums sadarboties antidopinga izmeklēšanās un sniegt patiesu informāciju.

KAS IR DOPINGS?

Dopings tiek definēts kā  viens vai vairāki Pasaules Antidopinga kodeksā norādītie antidopinga noteikumu pārkāpumi. 


KAS IR ANTIDOPINGA NOTEIKUMU PĀRKĀPUMS?

Antidopinga noteikumu pārkāpums nav tikai aizliegtas vielas atrašana sportista paraugā. Pārkāpums var būt arī atteikšanās no dopinga kontroles vai neierašanās uz to, atrašanās vietas informācijas pārkāpumi, aizliegtas vielas vai metodes glabāšana vai izplatīšana, manipulēšana ar dopinga kontroles procesu, līdzdalība pārkāpumā, aizliegta biedrošanās un citas Kodeksā noteiktās darbības.

Iepazīsties ar visiem antidopinga noteikumu pārkāpumiem: https://www.antidopings.gov.lv/lv/kas-ir-dopings 


MEDIKAMENTI: PĀRBAUDI PIRMS LIETOŠANAS

Sportistam pirms jebkura medikamenta lietošanas jāpārliecinās, vai tā sastāvā nav sportā aizliegtu vielu. Informāciju par medikamentu statusu Latvijā iespējams pārbaudīt Latvijas Antidopinga biroja Zāļu pārbaudes vietnē.

Zāļu (medikamentu) pārbaude: https://www.antidopings.gov.lv/lv/parbaudit-medikamentu 

Ja nepieciešams lietot sportā aizliegtu vielu vai metodi medicīnisku iemeslu dēļ, var būt nepieciešama terapeitiskās lietošanas atļauja (TLA).

Vairāk par TLA: https://www.antidopings.gov.lv/lv/tla 

UZTURA BAGĀTINĀTĀJI: IZVĒRTĒ RISKU

Uztura bagātinātāji nav bezriska izvēle. To sastāvā var būt vielas, kas nav norādītas uz produkta marķējuma. Sportists ir atbildīgs arī par aizliegtajām vielām, kas organismā nonākušas kopā ar uztura bagātinātāju. Pirms lietošanas izvērtē nepieciešamību, produkta izcelsmi un iespējamo piesārņojuma risku.

Vairāk par uztura bagātinātāju piesārņojumu: https://www.antidopings.gov.lv/lv/ub-piesarnojums 

DOPINGA KONTROLE: ZINI SAVAS TIESĪBAS UN PIENĀKUMUS

Dopinga kontrole var notikt gan sacensībās, gan ārpus sacensībām.

Tev ir tiesības:
· pieaicināt pārstāvi un noteiktos gadījumos tulku;
· noteiktos gadījumos lūgt atļauju aizkavēties, lai pabeigtu treniņu vai saņemtu medicīnisko palīdzību;
· uzdot jautājumus par dopinga kontroles procedūru;
· izteikt komentārus par procedūru un tās norisi;
· saņemt dopinga kontroles anketas kopiju.
Tev ir pienākums:
· nekavējoties doties uz dopinga kontroles telpu, ja esi aicināts uz kontroli;
· ievērot dopinga kontroliera norādījumus un prasības;
· nodrošināt parauga nodošanu atbilstoši noteiktajai procedūrai;
· sniegt nepieciešamo informāciju un parakstīt attiecīgos dokumentus.

Svarīgi atcerēties, ka no brīža, kad sportists tiek uzaicināts uz dopinga kontroli, viņu nepārtraukti pavadīs dopinga kontroliera asistents (chaperone). Uz dopinga kontroles telpu sportistam jāpaņem personu apliecinošs dokuments. 

Urīna parauga nodošanas laikā sportistu uzraudzīs tā paša dzimuma dopinga kontrolieris vai asistents.

Ja sportistam rodas pamatoti iebildumi par dopinga kontroles procesu, tie jāizsaka nekavējoties dopinga kontroles laikā un jāieraksta dopinga kontroles anketas komentāru sadaļā. Pēc dopinga kontroles procedūras beigām, sportistam ir tiesības saņemt dopinga kontroles anketas kopiju. 

Vairāk par dopinga kontroles procesu un sportista tiesībām: https://www.antidopings.gov.lv/lv/dopinga-kontroles-procedura 

KURŠ TIEK PAKĻAUTS DOPINGA KONTROLEI?

Dopinga kontrole var tikt veikta sportistiem, uz kuriem attiecas antidopinga noteikumi. Kontrole var notikt gan sacensībās, gan ārpus sacensībām, un sportists var tikt izvēlēts nejauši, pēc noteiktiem kritērijiem vai mērķtiecīgi.

Ja sportists nodarbojies ar sportu un piedalās sporta federācijas rīkotas sacensībās, sportistam jāzina un jāievēro antidopinga noteikumi, un antidopinga noteikumu pārkāpuma gadījumā sportistam var tikt piemērotas Pasaules antidopinga kodeksa noteiktās soda sankcijas (diskvalifikācija).

PĀRBAUDĀMO SPORTISTU REĢISTRS (RTP) UN ATRAŠANĀS VIETAS INFORMĀCIJA

Sportistiem, kuri iekļauti Pārbaudāmo sportistu reģistrā (RTP), ir papildu antidopinga pienākumi. Tie cita starpā ietver prasību sniegt un regulāri atjaunināt atrašanās vietas informāciju ADAMS sistēmā.

Ja esi iekļauts RTP, iepazīsties ar saviem pienākumiem un pārliecinies, ka atrašanās vietas informācija ir precīza un savlaicīgi atjaunināta.

Vairāk par ADAMS un sportistu reģistru: https://www.antidopings.gov.lv/lv/adams-un-sportistu-registrs 

ANTIDOPINGA NOTEIKUMU PĀRKAPUMU SEKAS

Pārkāpumu sekas ietver sacensību rezultātu anulēšanu, diskvalifikācijas perioda noteikšanu, obligātu pārkāpuma publicēšanu un iespējams, naudas sodus (var noteikt sporta federācija). 

Diskvalifikācija nozīmē, ka sportists nevar piedalīties nevienas starptautiskās federācijas, nacionālo federāciju vai klubu rīkotājās jebkāda veida sacensības vai aktivitātes, kā arī iesaistīties sava kluba vai komandas treniņos un izmantot iespējas un iekārtas, kas ir saistītas ar klubu vai komandu.

Informācija par antidopinga noteikumu pārkāpuma izskatīšanas kārtību: https://www.antidopings.gov.lv/lv/adnp-izskatisanas-kartiba 
 
SPORTISTA ATBALSTA PERSONĀLAM

Antidopinga noteikumi attiecas ne tikai uz sportistiem. Treneriem, ārstiem, fizioterapeitiem, uztura speciālistiem, komandas personālam un citiem sportista atbalsta personāla locekļiem ir būtiska loma drošas un godīgas sporta vides veidošanā. Sportista atbalsta personālam jāzina savi pienākumi un jāpalīdz sportistam pieņemt informētus lēmumus.

PATIESS SPORTS – KOPĪGA INICIATĪVA GODĪGAI, DROŠAI UN VĒRTĪBĀS BALSTĪTAI SPORTA VIDEI

“Patiess Sports” ir Latvijas Antidopinga biroja iniciatīva, kuras mērķis ir veicināt sporta vērtību izpratni, godīgumu, atbildību un cieņu sportā. Tā palīdz skatīties uz antidopingu plašāk – ne tikai kā noteikumu kopumu, bet kā daļu no veselīgas, drošas un ilgtspējīgas sporta kultūras.

Sporta organizācijas var izmantot “Patiess Sports” resursus, izglītojošos materiālus, pasākumus un meistarklases, lai stiprinātu sportistu, treneru, vecāku un citu sporta vidē iesaistīto zināšanas par antidopingu, veselību, atbildīgu rīcību un sporta vērtībām.

Ko tas dod sporta organizācijai?

· palīdz veidot godīgu, drošu un vērtībās balstītu sporta vidi; 
· sniedz sportistiem un treneriem praktiskas zināšanas, kas palīdz pieņemt atbildīgus lēmumus; 
· ļauj organizācijai skaidri paust savu nostāju par sportu bez dopinga un sporta integritāti; 
· nodrošina iespējas iesaistīties izglītojošās aktivitātēs, konferencēs un “Patiess Sports” meistarklasēs; 
· palīdz veidot vidi, kurā godīgums, cieņa, veselība un atbildība ir ne tikai deklarētas vērtības, bet arī ikdienas rīcības pamats.

Sporta federācijas, klubi un sporta skolas ir aicinātas izmantot “Patiess Sports” iespējas savas sporta vides izglītošanai un veidot antidopinga izglītību par regulāru sporta procesa sastāvdaļu.

Vairāk par “Patiess Sports”: https://www.antidopings.gov.lv/lv/patiess-sports 

TAVA SPORTA VEIDA STARPTAUTISKĀS FEDERĀCIJAS ANTIDOPINGA INFORMĀCIJA

Ja piedalies starptautiskās sacensībās vai esi konkrētā sporta veida federācijas sportists, iepazīsties arī ar savas sporta veida Starptautiskās federācijas (IF) antidopinga noteikumiem un informāciju.

Starptautiskās federācijas antidopinga sadaļā vari atrast savam sporta veidam aktuālu informāciju par antidopinga noteikumiem, dopinga kontroli, TLA, Pārbaudāmo sportistu reģistru, izglītības iespējām un citiem jautājumiem. Daudzas starptautiskās federācijas savās mājaslapās nodrošina arī saites uz WADA, Starptautiskās testēšanas aģentūras (ITA) un citiem antidopinga resursiem. 

[Sporta organizācijai šeit jāievieto savas starptautiskās federācijas nosaukums un tiešā saite uz tās antidopinga sadaļu.] 

KUR MEKLĒT INFORMĀCIJU UN PALĪDZĪBU?

Medikamenti: Pārbaudi, vai medikaments ir atļauts sportā – https://www.antidopings.gov.lv/lv/parbaudit-medikamentu 

Aizliegto vielu un metožu saraksts: Iepazīsties ar aktuālo WADA Aizliegto vielu un metožu sarakstu – https://www.antidopings.gov.lv/lv/sporta-aizliegtas-vielas 

Terapeitiskās lietošanas atļauja (TLA): Noskaidro, kad nepieciešama TLA un kā to saņemt – https://www.antidopings.gov.lv/lv/terapeitiskas-lietosanas-atlaujas 

Dopinga kontrole: Uzzini savas tiesības un pienākumus dopinga kontroles laikā – https://www.antidopings.gov.lv/lv/dopinga-kontroles-procedura 

RTP / ADAMS: Informācija sportistiem, kuri iekļauti Pārbaudāmo sportistu reģistrā – https://www.antidopings.gov.lv/lv/adams-un-sportistu-registrs 

Ziņošana: Ja Tev ir informācija par iespējamu antidopinga noteikumu pārkāpumu, izmanto Latvijas Antidopinga biroja ziņošanas iespējas – https://www.antidopings.gov.lv/lv/informe-par-adnp 

SVARĪGI
Antidopinga noteikumi un saistītā informācija laika gaitā var mainīties. Vienmēr pārbaudi aktuālo informāciju Latvijas Antidopinga biroja mājaslapā un izmanto jaunāko Aizliegto vielu un metožu saraksta versiju.



GODĪGS SPORTS SĀKAS AR TEVI.

